Nusu hwol na be ra Nzem Gyilsit Nelɔ BeIsrayɛl,
Yɛsu a tɔk,
jeng ya ga vey de a rɔda tik jey yemo,
na a kyè vɔk na Da mɛ.
A ga dopse tɛ̀ yey na bemat de ba sé bemɛ e jey yemo,
ko a to tɛ̀ yey na yɛn vɔk e yɛnɛ mo.
Nawiri,
Yɛsu tanga bemât masâ fwom mɛ bá sè re pyɛ́.
Gwɔ̀m cēng a ga kana tɛ̀ bare e yêy Yuda Iskaryot,
hwêy Simɔn,
na a row Yɛsu.
Yɛsu a tɔk,
Da mɛ a ga tik kayɛ pyɛ e vɔ mɛ.
A to tɔk,
a vey yi na Dagwi,
ko a sé kyè wɔ̀ toyo vɔk na yɛ.
A sogo,
a pat gwogbɔng gworugu mɛ,
a tik gwɛ,
ko a jut kerugu,
a rɔgɔs e rawit mɛ.
E bama mo,
a vɛ́ nshi,
a shusha e shǐ,
ko a hwo kus mɛ̀ bol bemât masâ fwom mɛ,
ko a yishing vɛ na kerugu de a rɔgɔs e rawit mɛ.
A wul na Simɔn Bitrus.
Yɛ Bitrus o a yang ɛ,
“À Darwey,
hwo,
hwó simo na hwo kus bol hom arɛt?”
Yɛsu a toyo a yɛ,
a ye,
“Pyɛ de ma sé ra,
hwà tɔk cap-hâ yɛ a remo wɛt,
ko wɔ e nuyel,
hwà rɔda tɔk yɛ wɛshɛrɛk.”
Bitrus a yang ɛ,
“Kɛ̀ɛ̄ wey!
Hwô sang kus bol hom wɛt neshey gbak-gbak!”
Yɛsu a toyo a yɛ,
a yang ɛ,
“Ka sede mê kus bol mō wɛt,
a dura,
vit a pyɛ de yê man me na hwo.”
Simɔn Bitrus a yang ɛ,
“Ano kwong,
à Darwey,
a sé e bol hom zɔng wɛt de me simo na hwo kus vɛ,
ko tik na a sè mwa na vɔ hom tanga rato hom!”
Yɛsu a yang ɛ,
“Mwat de a ga kus ɛ mwa,
a to simo a kus ɛ wɛt sɛ̌ bol mɛ zɔng;
a sé haalal mwa.
Yin mwa yin a sé haalal — sɛ̌ mwat gwining zɔng.”
Yaga Yɛsu á kana tɔk mwat de a sé kyè wɔ̀ row ɛ.
Pyɛ ma yane de ya tɛ̀,
a ye,
“Yin mwa yin a sé haalal sɛ̌ mwat gwining zɔng.”
E bama de Yɛsu a yɛnɛ kûs bol mɛn,
a to jut gwogbɔng gworugu mɛ,
a tɛ̀,
ko a wɔ̀ sangal.
A rangal hɛn,
a ye,
“Yin a tɔk cap-hâ pyɛ de ma ra a yin arɛt?
Yin e yishi me,
à Mwat Basa na,
à Darwey,
ko yin a ha yɛt,
yaga ma sé ano.
Me ma sé Darwey min na Mwat Basa min,
ko mwa ano,
ma kus a yin bol.
Sede remo de me ma ra a yin ano,
ê sè naka na yin a kus a bemin ano arɔng.
Ma ga dura a yin pyɛ de yin a rɔda masa,
yaga na yin arɔng yin a ra a bemin,
sede remo de ma ga ra a yin.
Tsak o mwin me ha a yin:
Vit a sam de a dal darwey mɛ na nerey,
ko vit a tom de a dal mwat de a tomo hɛ.
A remo de yin a tɔk pyɛ́ yemo,
yin a rɔda vɔk yey pyɛng,
ka sede yin ê ra yɛ̄.